Jurnalistul Cristian Tudor Popescu s-a referit în ultima sa postare pe rețelele sociale la crima care a avut loc zilele trecute în Parcul Crângași, un bărbat de 46 de ani decedând după ce a fost bătut de doi adolescenți, de 16 și 20 de ani.
În acest context, CTP a subliniat că a intenționat să scrie un text pe care Facebook i l-a șters pentru că putea instiga la violență.
”Am publicat un text intitulat OPC, adică Organizația pentru Protecția Criminalilor, cunoscută și sub numele de Justiția română. Facebook mi l-a șters pentru că ar „instiga la violență”. E dreptul lor, ei sunt proprietarii prăvăliei. Dar orice om cu un coeficient de inteligență normal înțelegea că nu eu, cel ce scrie, incit la violență, ci Justiția, care eliberează agresorii.
În timp ce Fbk mă cenzura, un om de 46 de ani era omorât cu bâtele, în fața parcului Crângași, în văzul lumii, de doi inși de 16 și 20 de ani. Nu cred că ucigașilor le-a venit ideea citind textul meu. Să vedem dacă vor fi dați afară din arest mai repede decât cei trei măcelari care au tocat un om cu maceta și acum fac chiolhan în casa vrăjitoarei Sidonia – arest la domiciliu”, a menționat jurnalistul.
Potrivit unor surse judiciare, marţi seara, 14 mai, în jurul orei 20,26, în Parcul Crângaşi din Sectorul 6, mai multe fete însoţite de doi băieţi de 16 şi 20 de ani au aşteptat o altă fată pentru a-i aplica o corecţie fizică.
Fata ce urma să fie bătută a aflat, aşa că a venit la discuţii însoţită de concubinul mamei sale, un bărbat în vârstă de 46 de ani.
Fetele din cele două tabere au discutat amiabil, însă băieţii s-au luat la ceartă cu bărbatul de 46 de ani. Situaţia a degenerat într-un conflict fizic. Băieţii au luat nişte araci din lemn de pe trotuar şi i-au aplicat bărbatului numeroase lovituri, în special în zona capului, iar victima a decedat.